Virallinen lehti nro C 031 , 05/02/1999 s. 0097



KIRJALLINEN KYSYMYS P-1890/98 esittäjä(t): Vincenzo Viola (PPE) komissiolle (9. kesäkuuta 1998) Aihe: Sitruunoiden tuonti Sisiliaan yhteisön ulkopuolelta Sisiliassa on havaittu, että Argentiinasta peräisin olevia sitruunoita on tuotu laittomasti saarelle Espanjan, Itävallan ja Portugalin kautta. Kun nämä sitrushedelmät ovat kerran päässeet yhteisön sisäisille markkinoille, ne voidaan lähettää vapaasti Italiaan, vaikka maa on julistettu "suoja-alueeksi". Tällä suojelulla määrätään, että Italiaan ei saa terveydellisistä syistä tuoda sitrushedelmiä yhteisön ulkopuolista maista. Onko komissio tietoinen, että näiden sitrushedelmien markkinoinnista aiheutuu terveydelle vaaraa, sillä hedelmät on viljelty maissa, joissa sallitaan erittäin voimakkaiden torjunta-aineiden käyttö, ja markkinoidaan maissa, joissa näitä aineita ei sallita? Mihin toimiin komissio aikoo ryhtyä valvoakseen tätä laitonta tuontia, joka uhkaa eurooppalaisten kuluttajien terveyttä? Komission jäsenen Franz Fischlerinkomission puolesta antama vastaus (8. heinäkuuta 1998) Kasvinsuojelujärjestelmä, jota nykyisin sovelletaan sitrushedelmien yhteisöön tuonnissa, vahvistetaan kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä annetussa neuvoston direktiivissä 77/93/ETY(1), sellaisena kuin se on viimeksi muutettuna komission direktiivillä 98/2/EY(2). Kysymyksessä todetaan, että Italia on tunnustettu kolmansista maista peräisin olevien sitrushedelmien osalta suojelluksi alueeksi kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi annetun direktiivin 92/76/ETY muuttamisesta 14. maaliskuuta 1996 annetussa komission direktiivissä 96/15/EY. Tämän toimen tarkoituksena oli suojata alueita haitallisilta organismeilta ja kieltää sitrushedelmien tuonti niihin kolmansista maista. Toimenpiteen soveltaminen lopetettiin kuitenkin 1. huhtikuuta 1996, koska haitallisilta organismeilta suojaaminen oli kansainvälisten periaatteiden vastaista eikä sitä voitu perustella tieteellisesti. Maailman kauppajärjestöstä (WTO) yhteisölle johtuvien kansainvälisten velvoitteiden noudattamiseksi sitrushedelmien yhteisöön tuontia koskevaa kasvinsuojelujärjestelmää alettiin soveltaa koko yhteisössä. Järjestelmään kuuluu muun muassa suojatoimenpiteitä sitruspuun syöpää, lehtilaikkua ja mustalaikkua vastaan. Komissio haluaa korostaa, että näitä toimenpiteitä on äskettäin parannettu direktiivillä 98/2/EY yhteisön kaikkien sitrushedelmien tuotantoalueiden suojaamiseksi edelleen asianmukaisesti, ja että komissio toteuttaa kasvinsuojeluun liittyvien velvollisuuksiensa mukaisia toimia varmistaakseen, että neuvoston direktiivin 77/93/EY säännöksiä sovelletaan oikein ja yhdenmukaisesti. Voidakseen määritellä soveltuvat toimenpiteet komissio tutkii parhaillaan yksityiskohtaisesti sitä, että Italia on jättänyt soveltamatta yhteisön lainsäädäntöä ja sitä, että Italia on toteuttanut toimia kolmansista maista peräisin olevien sitrushedelmien tuontikiellon jatkamiseksi. Komissio on tietoinen siitä, että kielletyt myrkylliset torjunta-ainejäämät elintarvikkeissa voivat olla riski kuluttajille. Elintarvikkeiden torjunta-ainejäämien valvonta kuuluu jäsenvaltioiden viranomaisille. Italian viranomaiset eivät ole tähän mennessä ilmoittaneet komissiolle havainneensa minkäänlaisia kiellettyjä jäämiä kolmansista maista tulevissa sitruunoissa. (1) EYVL L 26, 31.1.1977. (2) EYVL L 15, 21.1.1998.